Dôvodová   správa

Všeobecná časť

Návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 341/2004 Z. z., ktorým sa ustanovujú katalógy pracovných činností pri výkone práce vo verejnom záujme a o ich zmenách a dopĺňaní v znení nariadenia vlády Slovenskej republiky č. 151/2007 Z. z. (ďalej len „nariadenie vlády”) vychádza z § 28 ods. 3 zákona č. 553/2003 Z. z. o odmeňovaní niektorých zamestnancov pri výkone práce vo verejnom záujme a o zmene a doplnení niektorých zákonov v znení neskorších predpisov. 
    
Nariadením vlády sa navrhuje doplniť do katalógov ďalšie pracovné činnosti najmä v časti 01. Spoločné pracovné činnosti, 10. Kultúra, 12. Obrana, 14. Pôdohospodárstvo, 15. Práca a sociálne veci, 16. Samospráva (vyšší územný celok a obec), 17. Školstvo a telovýchova, 18. Veda, technika, výskum vývoj, 20 Vnútro-všeobecná správa, 21. Zdravotníctvo a 22. Životné prostredie 

Katalógy pracovných činností  pri výkone práce vo verejnom záujme obsahujú pracovné činnosti zaradené do 14 platových tried, pričom v katalógu pracovných činností s prevahou duševnej práce pri výkone práce vo verejnom záujme, ktorý tvorí prílohu č. 1 k nariadeniu vlády, sú pracovné činnosti určené v 3. až 14. platovej triede a v katalógu pracovných činností  remeselných, manuálnych a manipulačných s prevahou fyzickej práce pri výkone práce vo verejnom záujme, ktorý tvorí prílohu č. 2 k nariadeniu vlády v 1. až 7. platovej triede.

Katalógy sú vypracované na základe jednotného analytického bodového hodnotenia pracovných činností. Hodnotenie zohľadňuje nároky z hľadiska zložitosti pracovných činností, zložitosti zariadenia alebo zložitosti techniky vlastnej činnosti a zložitosti pracovných vzťahov, zodpovednosti za výsledky práce, zodpovednosti za bezpečnú prácu a zodpovednosti vyplývajúcej z možného rizika vzniku škody na hmotnom alebo nehmotnom majetku, fyzickej záťaže a psychickej záťaže a nárokov na odbornú prípravu určenú  vzdelaním, odbornou praxou a osobitnou odbornou spôsobilosťou podľa osobitného predpisu. 

Žiadosti na zmenu a dopĺňanie katalógov o nové pracovné činnosti sa predkladajú Ministerstvu práce, sociálnych vecí a rodiny Slovenskej republiky, ktoré je zodpovedné za objektívne posúdenie náročnosti pracovných činností, za medzirezortnú hierarchickú vyváženosť katalógov  pracovných činností a za jednotný prístup k ich tvorbe. Ministerstvo tieto práce zabezpečuje v súčinnosti s medzirezortným kolektívnym poradným orgánom – Komisiou na hodnotenie pracovných činností.

Návrhy na zmenu a doplnenie katalógov podávajú ústredné orgány štátnej správy, obce a vyššie územné celky aj pre orgány a organizácie, ktoré zriadili, prípadne priamo riadia. Osobitne sú riešení zamestnávatelia, ktorí nemajú zriaďovateľa a podávajú žiadosti o doplnenie katalógov priamo ministerstvu.   

Súčasťou žiadosti je písomné stanovisko príslušného ústredného orgánu štátnej správy alebo iného štátneho orgánu, ktorý vykonáva štátne záležitosti, ktorému predmetná pracovná činnosť v zmysle kompetenčného zákona alebo iného všeobecne záväzného právneho predpisu vecne prislúcha, a je vykonávaná vo verejnom záujme a pre samosprávu aj so súhlasom reprezentatívneho zástupcu zamestnávateľov, ktorými sú napríklad Združenie miest a obcí Slovenska a vyššie územné celky. 

Navrhovanú pracovnú činnosť opíše žiadateľ v predpísanom formulári, ktorý je v prílohe č. 3 nariadenia vlády, podľa kritérií určených vo formulári a predloží ministerstvu.

         Kritériá, ktoré sa uplatňujú pri hodnotení pracovných činností sú rovnaké pre všetky pracovné   činnosti pri výkone práce vo verejnom záujme, bez ohľadu na to, či ich vykonávajú muži alebo ženy.

Návrh nariadenia vlády je v súlade s Ústavou Slovenskej republiky, ústavnými zákonmi, zákonmi, medzinárodnými zmluvami, ktorými je Slovenská republika viazaná a je v súlade s právom Európskych spoločenstiev a Európskej únie.
Prijatie navrhovaného nariadenia vlády nebude mať vplyv na štátny rozpočet, rozpočty obcí alebo rozpočty vyšších územných celkov, ani iné verejné financie, obyvateľov, hospodárenie podnikateľskej sféry a iných právnických osôb a na životné prostredie. Nepredpokladajú sa žiadne negatívne ekonomické vplyvy, negatívne vplyvy na zamestnanosť ani na tvorbu pracovných miest.
Návrh bol prerokovaný s Ministerstvom financií Slovenskej republiky, sekciou rozpočtovej politiky, ktorého stanovisko (list č. MF/28155/2008-411 zo dňa 29. 10. 2008) je súčasťou dôvodovej správy.